BEM บวก 4% เดินหน้าทำ “ออลไทม์ไฮ” ต่อเนื่อง รับผลดี กทพ.ขยายสัมปทานทางด่วนยาว 37 ปี
BEM บวก 4% เดินหน้าทำ “ออลไทม์ไฮ” ต่อเนื่อง รับผลดี กทพ.ขยายสัมปทานทางด่วนยาว 37 ปี โดยล่าสุด ณ เวลา 10.19 น. อยู่ที่ระดับ 10.10 บาท บวก 0.35 บาท หรือ 3.59% สูงสุดที่ระดับ 10.10 บาท ต่ำสุดที่ระดับ 9.70 บาท มูลค่าการซื้อขาย 283.62 ล้านบาท
24 ธ.ค. 2561

ผู้สื่อข่าวรายงานว่า ราคาหุ้น บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ณ เวลา 10.19 น. อยู่ที่ระดับ 10.10 บาท บวก 0.35 บาท หรือ 3.59% สูงสุดที่ระดับ 10.10 บาท ต่ำสุดที่ระดับ 9.70 บาท มูลค่าการซื้อขาย 283.62 ล้านบาท

โดยราคาหุ้น BEM ยังคงปรับตัวเพิ่มขึ้นอย่างต่อเนื่องจากเมื่อวันศุกร์ (21 ธ.ค.61) รับข่าวดีการทางพิเศษแห่งประเทศไทย (กทพ.)ไฟเขียว ขยายสัมปทานทางด่วนขั้นที่ 2 ออกไปอีก 37 ปี จากเดิมจะสิ้นสุดวันที่ 27 ก.พ. 2563
ด้านนักวิเคราะห์ บล.เอเชีย เวลท์ จำกัด กำหนดคำแนะนำ “ซื้อ” หุ้น BEM ให้ราคาเป้าหมาย 12.50 บาทต่อหุ้น หลังจากวันที่ 20 ธันวาคมที่ผ่านมา บอร์ด กทพ.ได้เชิญผู้บริหาร BEM มาเจรจา ได้ผลสรุปออกมาเป็นแนวโน้มที่ดีทั้งสองฝ่ายโดยจะขยายอายุสัญญาสัมปทานทางด่วนขั้นที่ 2 และทางด่วนบางปะอิน-ปากเกร็ด (C+) ซึ่งจะหมดอายุสัมปทาน ในปี 2570 ออกไปอีก 37 ปี เพื่อลดหนี้ข้อพิพาทที่มีต่อกันมายาวนานทั้งที่ยุติไปแล้ว และอยู่ระหว่างพิจารณา คิดเป็นมูลค่าประมาณ 1.3 แสนล้านบาท พร้อมกับปรับสูตรการปรับค่าผ่านทางใหม่ให้ปรับขึ้นทุก ๆ 10 ปี ในอัตรา 10 บาท เท่ากับว่าเอกชนจะปรับค่าผ่านทางได้ 2 ครั้ง และแบ่งรายได้ค่าผ่านทางให้ กทพ. 60% ตลอดอายุสัญญาสัมปทาน
นอกจากนี้ BEM ยังต้องลงทุน 40,000 ล้านบาท เพิ่มประสิทธิภาพการบริการและแก้ปัญหาการจราจร เช่น สร้างทางด่วน 2 ชั้นจากประชาชื่น-อโศก ระยะทาง 17 กิโลเมตร วงเงิน 32,000 ล้านบาท สร้างทางขึ้นลงเพิ่ม ลดค่าผ่านทางบางด่าน ซึ่งปัจจัยทั้งหมดเป็นผลบวกอย่างมากต่อ BEM โดยการยืดอายุสัมปทานออกไป 37 ปีนั้น มากกว่าที่ บล.เอเชีย เวลท์ฯ เคยคาดการณ์ไว้ว่าจะได้ต่ออายุสัมปทานอีก 20 ปี
ดังนั้นจึงประเมินหุ้น BEM เบื้องต้นคาดว่าจะต้องปรับเพิ่มมูลค่าให้อีกราว 2.40 บาทต่อหุ้น จากราคาเป้าหมายเดิม 10.10 บาท เป็นราคาเป้าหมายใหม่เท่ากับ 12.50 บาทต่อหุ้น ซึ่งแยกเป็นการได้รับสัมปทานต่อไปอีก 37 ปี คิดเป็นมูลค่าของ BEM ราว 5.5 บาทต่อหุ้น และจะต้องหักออกด้วยเงินที่ต้องลงทุนเพิ่มราว 40,000 ล้านบาท คิดเป็นประมาณ 3.1 บาทต่อหุ้น